Lis Isclo d’Or/Au meme
# Lis Isclo d’Or/Au meme

### Au meme

Ères parti, la tèsto claro E lou cor gounfle de valour ; Lou front escur, t’entournes aro, E toun iue negre escound de plour.

Ounte cresiés la nòvio caro À toun rescontre em’ uno flour, As trouva la meirastro amaro Emé lou vas di sèt doulour.

Ansin, de-longo, nosto visto Coutro uno toumbo duro e tristo Fau que se roumpe, ami ! Mai ve,

I’ a ’n fiér soulas dins lou martire : Es la grandour de pousqué dire : Ai fa moun obro e moun devé.

Setembre, 1867.

